[{"text_idx": "#000000", "text": "Euskal boxeolarien garaipenak Irun\u0303eko larunbateko jaialdian"}, {"text_idx": "#000002", "text": "Larunbatean, Nafarroa Arenan lehiatu zen boxeo jaialdi ikusgarria, 23:00etatik aurrera. Leporaino bete zen aretoa eta giro beroa egon da uneoro, bertaratzerik izan ez zutenek ETB1en emanaldia jarraitzeko aukera izan zutelarik ."}, {"text_idx": "#000003", "text": "Borrokaldi nagusian, David Soria (8V-0D) nafarrak Espainiako super welter pisuko titulua izan zuen jokoan, Ezequiel Gurriaren aurka. Soriak Jose Clavero menderatu zuen, azaroaren 16an Anaitasunan borrokatu zuten Espainiako superwelter txapelaren kanporaketa ofizialean. Oraingoan Ezequiel Gurria (13V-0D) aragoitarra mendean hartzea lortu du bigarren asaltoan KO utzita, bere ibilbide profesionalaren lehen titulua eskuratuz. Ring-era nafarroako bandera eskutan zuela igo ta gero, aurreskua dantzatzen eta Osasunako kamiseta jantzita ospatu du garaipena Soriak."}, {"text_idx": "#000005", "text": "Ezin zen \u2018El Machito\u2019 Gago (22, 6 KO-3-3) falta. EBUk beste txapeldungai ofiziala izandatzeko zain dago eta bitartean beste batekin aritu da Nafarroako hiriburuan. Otxarkoagakoak Arroyo nikaraguarra gainditu zuen bigarren roundean KO utzita."}, {"text_idx": "#000006", "text": "Bestetik, Kerman Lejarragak ere eskuratu zuen garaipena Irun\u0303eako ekitaldian. Su ta Gar taldeko \u201cJo ta Ke\u201d abestiaren doinupean igo zen ringera bizkaitarra, Altsasuko gazteen aldeko kamiseta jantzia zuelarik. Lehenengo roundean jadanik lurrera erori bazen ere \u201cChanguito\u201d mexikarra (27-9-3), indarrak berreskuratu eta garaipena asko zaildu dio Lejarragari. Sekulako ahalegina eginda eta begia guztiz haundituta zuela, lortu du mexikarrak hamar saioak amaitzen eta puntuetara galdu badu ere Lejarragarekin partekatu ditu ikuslegoaren txalo zaparradak. Honakoa izan da bere berragerpena, azaroaren 30ean, Anderson Claytonen aurka Bartzelonan egindako superwelter pisuko borrokaldia ezkero, eta bertan bere 30. garaipen profesionala erdietsi du Lejarragak."}, {"text_idx": "#000011", "text": "Sei bikotek borrokatuko dute txapelaren bila, kadeteen, 22 urtez azpikoen zein elite mailakoen finaletan"}]